Monsinjur Scicluna qal li dan waqt li kien qiegħed jitkellem dwar il-midja tal-Knisja li fl-aħħar jiem kienet ikkritikata anke minn saċerdoti L-Arċisqof Charles Scicluna qal li hawn min huwa mħallas biex kull kumment li jgħaddi hu, jattakkah. Huwa qal dan waqt li kien qiegħed jiġi intervistat fuq ir-radju tal-Knisja , fejn ftit jiem biss wara li l-eks Vigarju Episkopali Dun Rene Camilleri kkritika l-midja tal-Knisja hu qal ċar u tond li hija żbilanċjata , l-Arċisqof qal li jixtieq li din tibqa’ “oażi fejn kulħadd jista’ jitkellem, fejn il-fatt jiġi rrappurtat kif inhu u fejn kulħadd għandu dritt jikkummenta.” Kien hawn li l-Arċisqof saħaq li jkun hemm reazzjonijiet li huma mmanipulati u saħansitra qal li hemm min huwa mħallas biex kull kumment li jgħaddi l-Arċisqof jattakkah. “Il-Mulej ikkattarlu. J’Alla l-Isqof jibqa’ jitkellem biex ikun jista’ jkompli jaqla’ l-ħobża ta’ kuljum jattakka kull ħaġa li jgħid l-Isqof,” temm jgħid Monsinjur Scicluna.